钦定古今图书集成/明伦汇编/官常典/第769卷 > 王𫄧
## 钦定古今图书集成/明伦汇编/官常典/第769卷 > 王𫄧

按《明外史》本传：“𫄧字邃伯，开州人。弘治末年进士。授
户部主事，进员外郎，署郎中事。时刘瑾窃政，群阉势
横，多所请托，𫄧悉格不行。为卫辉知府，有声绩，迁湖
广副使。中官谷大用以迎立兴世子至安陆，骄恣甚
强，𫄧跪𫄧不屈，大肆侮虐。𫄧毁冠服，奔诉世子，即弃
官归。世子即位，𫄧诣阙劾大用奸疏凡五上，大用竟”
被斥。寻起河南副使。青州盗王堂横行中原，𫄧助巡
抚讨平之。转山西右参政，复平巨盗黄大宝。抚、按交
荐，仅改山西行太仆卿。乞假归。久之，用荐起四川右
布政使。土蕃、芒部相仇杀累年，谕以恩信，各解散。嘉
靖十三年以江西左布政使就迁巡抚右副都御史。
明年召为大理卿。𫄧贞直亮鲠，虽官九卿，布衣蔬食
如寒士，然亦不为众情所堪。御史曾翀劾其不职，吏
部尚书汪𬭎拟留之。帝召问大学士李时。时对：“𫄧为
人清介，苐过执耳。”帝曰：“过执则于事不通。𫄧昔官湖
广，朕自藩邸知之，亦何瑭、赵永之流也，留之无益。”乃
下迁山东参政，卒官。